ঐচ্ছিক অনুশীলন থাকায় মঙ্গলবার আর. অশ্বিন-রবীন্দ্র জাডেজা’রা মহারাষ্ট্র ক্রিকেট সংস্থার স্টেডিয়ামে প্র্যাক্টিস করেননি। জানা গেল, টিমহোটেলে বিশ্রাম নিয়েছেন তাঁরা। অধিনায়ক বিরাট কোহলি ও অজিঙ্ক রাহানের সঙ্গে প্লেস্টেশন ‘ফিফা ২০১৭’ নিয়ে মেতে ছিলেন দুই স্পিনার।
মাঠে এলে কি ক্যাপ্টেন কোহলির জোড়া স্পিন-অস্ত্র ভিডিও গেমস খেলার মতো ফুরফুরে মেজাজে থাকতেন? মঙ্গলবার রাত পর্যন্ত কেউই নিশ্চিত উত্তর দিতে চাইছেন না।
স্টিভ স্মিথের অস্ট্রেলিয়াকে সিরিজের প্রথম টেস্টে স্পিন-ফাঁদে নাকানিচোবানি খাওয়ানোর নকশাটাই যে বিপন্ন করে তুললেন মহারাষ্ট্র ক্রিকেট সংস্থার কিউরেটর!
তিনি পূর্বাভাস দিয়ে রাখলেন, অস্ট্রেলীয় ব্যাটসম্যানদের আতঙ্কিত হয়ে পড়ার মতো ঘূর্ণি না-ও থাকতে পারে প্রথম টেস্টের বাইশ গজে। বরং কিউরেটর দৃপ্তভাবে বলে দিচ্ছেন, ‘‘উইকেট খুব হার্ড। বাড়তি বাউন্স থাকবে। দু’দলের পেসাররাই শুরুর দিকে সাহায্য পাবে।’’ কিউরেটরের দাবি মেনে নিলে উপমহাদেশের মাটিতে অস্ট্রেলীয় দলকে স্পিন-অস্ত্রে ঘায়েল করার চিরপরিচিত কৌশল নিয়েই তো সংশয় তৈরি হয়ে যাওয়ার উপক্রম! পরিচয় করিয়ে দেওয়া যাক, পুণের কিউরেটরের নাম পাণ্ডুরাঙ্গ সালগাওকর। নিজে ডানহাতি ফাস্ট বোলার ছিলেন। মহারাষ্ট্রের হয়ে ৬৩টি প্রথম শ্রেণির ম্যাচে ২১৪টি উইকেট রয়েছে তাঁর। ভারতীয় দলের হয়ে কলম্বোয় শ্রীল‌ঙ্কার বিরুদ্ধে বেসরকারি টেস্ট ম্যাচে সাত উইকেট নিয়েছিলেন। তাঁর জাতীয় দলের হয়ে না খেলাটা আজও অনেকের কাছে বিস্ময়কর। কিউরেটরের দায়িত্ব নেওয়ার পর থেকে বরাবর জোরে বোলিং সহায়ক উইকেট তৈরি করায় জোর দিয়েছেন। দু’বছর আগে পুণেতে মুম্বই বনাম সৌরাষ্ট্র রঞ্জি ট্রফির ফাইনালে সবুজ পিচ তৈরি করে দুই শিবিরকে চমকে দিয়েছিলেন। গত বছর তাঁর তৈরি করা পিচেই শ্রীলঙ্কার বিরুদ্ধে টি-টোয়েন্টি ম্যাচে মহেন্দ্র সিংহ ধোনির ভারত মুখ থুবড়ে পড়েছিল। অল আউট হয়ে গিয়েছিল মাত্র ১০১ রানে।
ভারত-অস্ট্রেলিয়া সিরিজের প্রথম টেস্টের আটচল্লিশ ঘণ্টা আগে সেই সালগাওকর বলে দিচ্ছেন, ‘‘উইকেটে ঘাস নেই। তবে এবারও বাড়তি বাউন্স থাকবে। শুরুর তিনদিন বল হয়তো সেরকম ঘুরবে না। ম্যাচের শেষ দিকে টার্ন হতে পারে। খেলা পাঁচদিনই চলবে।’’
উইকেটে বাড়তি বাউন্স রাখা মানে তো মিচেল স্টার্ক, জস হ্যাজ্‌লউড’দের সুবিধা করে দেওয়া? প্রশ্ন শুনেই প্রতিবাদ করে উঠছেন ৬৭ বছরের কিউরেটর। পাল্টা প্রশ্ন করছেন, ‘‘কেন? আমাদের উমেশ যাদব-ভুবনেশ্বর কুমার’রা কি কোনও অংশে পিছিয়ে রয়েছে নাকি?’’ বোর্ডের প্রধান কিউরেটর দলজিৎ সিংহ পিচ প্রস্তুতির কাজ তদারকি করতে পুণেতে রয়েছেন। তাঁর ইঙ্গিত, বড় রানের ম্যাচ হবে। দলজিৎ বলছেন, ‘‘পুণের পিচ প্রস্তুতির সঙ্গে এর আগে কখনও যুক্ত হইনি। তবে দেখে যা মনে হচ্ছে, এই পিচে দু’দলের ব্যাটসম্যানেরাই বড় রান করবে।’’ প্রধান কিউরেটরের বক্তব্য শোনার পর ড্রয়ের সম্ভাবনাও উড়িয়ে দেওয়া যাচ্ছে না।
সোমবার রাহানে সাংবাদিকদের বলেছিলেন, ‘‘উইকেট একটু অন্যরকম হতে পারে।’’ মঙ্গলবার সাংবাদিক বৈঠকে এসে ভারতীয় দলের কোচ অনিল কুম্বলে বলে গেলেন, ‘‘উইকেট নিশ্চয়ই ভাল হবে।’’ কিন্তু কুম্বলে সাংবাদিক বৈঠকে এসেছিলেন প্রাক্‌-অনুশীলন পর্বে। অনুশীলনের সময় পিচ দেখার পর তাঁর প্রতিক্রিয়া একইরকম রয়েছে কি না, অনেকেই তা নিয়ে কৌতূহলী হয়ে পড়েছে।
ঠিক যেমন কৌতূহল শুরু হয়েছে ভারতের সম্ভাব্য প্রথম একাদশ নিয়ে। ইংল্যান্ডের বিরুদ্ধে পাঁচ টেস্টের সিরিজে প্রত্যেক ম্যাচেই তিন স্পিনার নিয়ে নেমেছিল কোহলির দল। পুণেতে অস্ট্রেলিয়ার বিরুদ্ধে কি সেই একই বোলিং কম্বিনেশন থাকবে? নাকি পিচের বাড়তি বাউন্সের কথা ভেবে দুই স্পিনার-তিন পেসার দিয়ে সাজানো হবে ভারতীয় দলের বোলিং আক্রমণ?
ভারতীয় শিবির থেকে যা ইঙ্গিত, আজ, বুধবার ফের একবার পিচ পর্যবেক্ষণের পরই নেওয়া হবে চূড়ান্ত সিদ্ধান্ত।